“รฟม.” เปิดขายซองประมูล “สายสีส้ม” 1.4 แสนลบ. 27 พ.ค.-10 มิ.ย.นี้
“รฟม.” เปิดขายซองประมูลโครงการ “รถไฟฟ้าสายสีส้ม” ช่วงบางขุนนนท์-มีนบุรี มูลค่า 1.4 แสนลบ. 27 พ.ค.-10 มิ.ย.65 คาด CK-BEM รวมถึง BTS-STEC จับมือร่วมประมูล
“รฟม.” เปิดขายซองประมูลโครงการ “รถไฟฟ้าสายสีส้ม” ช่วงบางขุนนนท์-มีนบุรี มูลค่า 1.4 แสนลบ. 27 พ.ค.-10 มิ.ย.65 คาด CK-BEM รวมถึง BTS-STEC จับมือร่วมประมูล
23 พ.ค. 2565

แหล่งข่าวจากวงการรับเหมาก่อสร้าง เปิดเผยว่า การรถไฟฟ้าขนส่งมวลชนแห่งประเทศไทย (รฟม.) จะเปิดจำหน่ายเอกสารสำหรับการคัดเลือกเอกชน (Request for Proposal: RFP) โครงการรถไฟฟ้าสายสีส้ม ช่วงบางขุนนนท์-มีนบุรี (สุวินทวงศ์) มูลค่า 1.4 แสนล้านบาท ในวันที่ 27 พ.ค.-10 มิ.ย.65
ทั้งนี้ ในวงการคาดว่า บริษัท ช.การช่าง จำกัด (มหาชน) หรือ CK และบริษัท ทางด่วนและรถไฟฟ้ากรุงเทพ จำกัด (มหาชน) หรือ BEM จะจับมือร่วมกันเข้าประมูลงานรถไฟฟ้าสายสีส้ม ส่วนกลุ่ม บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS คาดว่าจะจับมือ บริษัท ซิโน-ไทยเอ็นจิเนียริ่ง จำกัด (มหาชน) หรือ STEC ซึ่งเป็นกลุ่มเดิมเข้าร่วมประมูล
สำหรับโครงการรถไฟฟ้าสายสีส้ม ช่วงบางขุนนนท์-มีนบุรี (สุวินทวงศ์) มีแนวเส้นทางเชื่อมระหว่างกรุงเทพมหานครทิศตะวันออกและทิศตะวันตก ระยะทาง 35.9 กิโลเมตร แบ่งเป็นส่วนตะวันออก (ช่วงศูนย์วัฒนธรรมแห่งประเทศไทย-มีนบุรี) ระยะทาง 22.5 กิโลเมตร จำนวน 17 สถานี (สถานีใต้ดิน 10 สถานี และ สถานียกระดับ 7 สถานี) และส่วนตะวันตก (ช่วงบางขุนนนท์-ศูนย์วัฒนธรรมฯ) ระยะทาง 13.4 กิโลเมตร จำนวน 11 สถานี (สถานีใต้ดินตลอดสาย)